C 125/402
LV
Eiropas Savienības Oficiālais Vēstnesis
5.4.2023.
Trešdiena, 2022. gada 14. septembris (3h)
Jānorāda, ka nelielās teritorijas un izolēto energosistēmu dēļ visattālākajām salām — tāpat kā tālākajiem reģioniem — ir lielas problēmas ar energoapgādi, jo elektroenerģijas ražošana, transports un siltumapgāde šajos reģionos parasti ir atkarīga no importēta fosilā kurināmā.
(3i)
Par prioritāti ir uzskatāma atjaunojamās enerģijas, arī plūdmaiņu enerģijas, izmantošana, jo salām tas būtu ļoti izdevīgi, ņemot vērā vietējo kopienu vajadzības, kas cita starpā ir arī salu tradicionālās arhitektūras un vietējo dzīvotņu saglabāšana.
Tāpēc ir jāatbalsta plaša dažādu atjaunojamo energoresursu diapazona veidošana, pamatojoties uz attiecīgās teritorijas ģeogrāfiskajām iezīmēm.
Atzinīgi vērtējamas zaļā ūdeņraža programmas, ko salas ir sākušas īstenot.
(4)
Aizvien vairāk tiek atzīts, ka bioenerģētikas politikas nostādnes ir jāsaskaņo ar biomasas izmantošanu pēc kaskādes principa (8) un tādējādi jānodrošina biomasas izejvielu tirgus taisnīga pieejamība, lai izstrādātu novatoriskus biobāzētus risinājumus ar augstu pievienoto vērtību un veidotu ilgtspējīgu aprites bioekonomiku.
Tāpēc, izstrādājot bioenerģijas atbalsta shēmas, dalībvalstīm būtu jāņem vērā tas, kāds ir pieejamais ilgtspējīgas biomasas piedāvājums gan enerģētiskām, gan ar enerģētiku nesaistītām vajadzībām un kā valsts mežos tiek apsaimniekotas oglekļa krātuves un ekosistēmas, kā tiek aizsargāta bioloģiskā daudzveidība, un būtu jāņem vērā arī tādi principi kā aprites ekonomika un biomasas izmantošana pēc kaskādes principa, kā arī Eiropas Parlamenta un Padomes Direktīvā 2008/98/EK (9) noteiktā atkritumu apsaimniekošanas hierarhija.
Tomēr būtu jānodrošina, ka dalībvalstis var piešķirt atbalstu enerģijas ražošanai no koku celmiem vai saknēm, ja šādi koksnes atkritumi vai pārpalikumi rodas, veicot darbus, kuru primārais mērķis ir dabas saglabāšana un ainavas apsaimniekošana, kā tas ir, piemēram, ceļmalās.
Jebkurā gadījumā dalībvalstīm būtu jāizvairās veicināt kvalitatīvu apaļkoku izmantošanu enerģētiskām vajadzībām, ja vien tam nav skaidri noteikta pamatojuma, kā tas ir, piemēram, meža ugunsgrēku profilakses un sanitārās cirtes gadījumā.
Saskaņā ar kaskādes principu koksnes biomasa būtu jāizmanto, vadoties pēc šī resursa ekonomikas un vides kontekstā augstākās pievienotās vērtības šādā prioritārā secībā: 1) ražojumi no koksnes, 2) šādu ražojumu ilgāks kalpošanas laiks, 3) atkārtota izmantošana, 4) reciklēšana, 5) bioenerģija un 6) likvidēšana.
Ja koksnes biomasu citādi izmantot ekonomiski dzīvotspējīgā vai videi piemērotā veidā nav iespējams, tad enerģijas ražošanu no neatjaunojamiem resursiem palīdz samazināt enerģijas atgūšana.
Tāpēc bioenerģijas atbalsta shēmas dalībvalstīm būtu jāveido, pievēršoties tieši šādiem izejmateriāliem, kuru gadījumā tirgū ir maza konkurence ar attiecīgo materiālu nozarēm un tiek uzskatīts, ka to iegūšana ir gan klimatam, gan bioloģiskajai daudzveidībai labvēlīga, lai tādējādi izvairītos no negatīviem stimuliem īstenot ar ilgtspēju nesavienojamus bionenerģētikas attīstības scenārijus, ka tas norādīts Kopīgā pētniecības centra (KRC) ziņojumā “The use of woody biomass for energy production in the EU” [par koksnes biomasas izmantošanu enerģijas ražošanai Eiropas Savienībā”] (10).
No otras puses, cenšoties noskaidrot tālejošāku kaskādes principa ietekmi, ir jārēķinās ar konkrētās valsts specifiku, pēc kuras katra dalībvalsts izstrādā savu atbalsta shēmu.
Par prioritāru risinājumu būtu jākļūst darbībām, ar ko novērš atkritumu rašanos, nodrošina atkārtotu izmantošanu un atkritumu reciklēšanu.
Dalībvalstīm būtu jāizvairās veidot tādas atbalsta shēmas, kas ir pretrunā atkritumu apsaimniekošanas mērķrādītājiem un novestu pie reciklējamu atkritumu neefektīvas izmantošanas.
Turklāt, lai bioenerģijas izmantošana būtu lietderīgāka, dalībvalstīm no 2026. gada vairs nevajadzētu atbalstīt tikai elektroenerģijas ražošanai paredzētas stacijas, izņemot šādus gadījumus: ja tie ir objekti reģionos ar īpašu statusu pārkārtošanās procesā, kas vērsts uz atteikšanos no fosilā kurināmā, ja šādos objektos ir nodrošināta oglekļa uztveršana un uzglabāšana vai pamatotos izņēmuma gadījumos ar Komisijas atļauju, ja attiecīgos objektus nav iespējams pārveidot koģenerācijas vajadzībām.
(5)
Strauji aug elektroenerģijas ražošana no atjaunojamiem energoresursiem un palielinās šādi saražotas elektroenerģijas spēja konkurēt izmaksu ziņā, un tas dod iespēju aizvien lielākā apmērā attiecīgi apmierināt pieprasījumu pēc enerģijas, piemēram, telpu apsildei vai zemas temperatūras rūpnieciskajos procesos izmantojot siltumsūkņus, transportam izmantojot elektrotransportlīdzekļus vai konkrētās rūpniecības nozarēs izmantojot elektriskās krāsnis.
(8)
Kaskādes principa mērķis ir panākt resursu ziņā efektīvu biomasas izmantošanu, priekšroku — kad vien tas iespējams, — dodot biomasas kā materiāla, nevis energoresursa izmantošanai, un tā palielināt sistēmā pieejamo biomasas daudzumu.
Saskaņā ar kaskādes principu koksnes biomasa būtu jāizmanto, vadoties pēc šī resursa ekonomikas un vides kontekstā augstākās pievienotās vērtības šādā prioritārā secībā: 1) ražojumi no koksnes, 2) šādu ražojumu ilgāks kalpošanas laiks, 3) atkārtota izmantošana, 4) reciklēšana, 5) bioenerģija un 6) likvidēšana.
Eiropas Parlamenta un Padomes 2008. gada 19. novembra Direktīva 2008/98/EK par atkritumiem un par dažu direktīvu atcelšanu (OV L 312, 22.11.2008., 3. lpp.).
https://publications.jrc.ec.europa.eu/repository/handle/JRC122719.
(9) (10)